A sorozat kötetei:

Meg Meeker

A fiúk legyenek fiúk

Eric Davis

Férfivá nevelni

Cziglán Karolina

Tökéletlen szülők, boldog gyerekek

Wendy Mogel, Ph. D.

Talpraesettek

Dr. Vanessa Lapointe

Sérülésmentes gyereknevelés

Michele Borba, Ed. D.

Szelfimánia

Michele Borba, Ed. D.

Szárnyalók

Allison Havey – Deana Puccio

Szex és lájk és közösségi média

Lisa Damour

Gubancok

Marc Weissbluth

Egészséges alvás, boldog gyerek

David Elkind

A játék ereje

Herner Dorka

Gyerekes gondolatok

Nicholas Kardaras

A képernyő rabjai

Nicholas Kardaras

Digitális téboly

Alicia F. Lieberman

Érzelmek kisgyerekkorban

Kalas Györgyi

Anyakönyv

Alfie Kohn

Az elkényeztetett gyerek legendája

Alfie Kohn

Szülők feltétel nélkül

Jerry Wyckoff – Barbara C. Unell

Fegyelmezés szeretettel

David Elkind

Hajszolt gyerekek

Mary Sheedy Kurcinka, Ed. D

Intenzív gyerekek

Mark Woods

Szülők bolygója

Susan Stiffelman

Gyereknevelés hatalmi harcok nélkül

John Gottman – Joan Declaire

Gyerekek érzelmi intelligenciája

Janey Downshire – Naella Grew

Kezelési útmutató kamaszokhoz

Janet Lansbury

Nincs rossz gyerek

Michel Odent

Születés és evolúció

Marc Brackett

Érezni szabad!

Leslie Bruce

Baromi jó anya vagy!

Melinda Wenner Moyer

Így neveld a gyereked,
hogy ne legyen s*ggfej

Daniel J. Siegel

Agymenés

Joanna Faber – Julie King

Beszélj úgy, hogy meghallgassa
– amikor nem hallgat rád

Hal Edward Runkel

Ordításmentes gyereknevelés

A fordítás az alábbi kiadás alapján készült:

Daniel G. Amen, MD: Raising Mentally Strong Kids. Tyndale Refresh, a nonfiction imprint of Tyndale House Ministries, Carol Stream, Illinois, USA, 2024

Copyright © 2024 by Daniel G. Amen, MD

All rights reserved.

Hungarian translation © Farkas Veronika, 2024

Hungarian edition © Jaffa Kiadó, 2024, with permission of Tyndale House Publishers. All rights reserved.

Belívdizájn Laura Cruise

Borítóterv Hertelendy Amanda

Fordította Farkas Veronika

Szerkesztő Helfrich Judit

Felelős szerkesztő Schultz Judit

Jaffa Kiadó • www.jaffa.hu

ISBN 978 963 687 101 7

ISSN 2498 7379

Tartalom

Előszó (Dr. Jim Fay)

Bevezetés (Dr. Daniel Amen és Dr. Charles Fay)

1. rész: Gyakorlati neuropszichológia a sikeres neveléshez

1. Egészséges agy: a mentális erő, a felelősségvállalás, az érzelemszabályozás és a siker alapja

2. A mentálisan erős gyerekek egyértelműen meghatározott célok mentén élnek

3. Mentális erőt vagy mentális gyengeséget eredményez-e a gyereknevelési stílusod?

4. Kapcsolódás nélkül semmi sem működik

5. Határok és szabályok felállítása

6. A szeretetteljes fegyelmezés fejleszti a mentális erőt

7. A mentális higiénia kritikus fontosságú a szülők és a gyerekek számára is

8. Erős és kompetens gyerekek felnevelése

9. Segíts a csemetéidnek erős testet fejleszteni és fenntartani az erős elme érdekében!

10. Amikor a szülőknek más a nevelési stílusuk

11. Segítségnyújtás az alulteljesítő gyerekeknek

12. A technológia túlzásba vitt használata és a függőség

13. Amikor semmi sem működik, avagy mit kezdjünk az agyi egészségi problémákkal

2. rész: Tippek és eszközök ahhoz, hogy jellemerővé tudd változtatni a hétköznapi kihívásokat

14. Hétköznapi kihívások: Változtasd a szobatisztaságra szoktatást pozitív élménnyé!

15. Hétköznapi kihívások: Testvérféltékenység

16. Hétköznapi kihívások: Amikor a gyerekedet piszkálják

17. Hétköznapi kihívások: Sportolás biztonságosan és élvezetesen

18. Hétköznapi kihívások: A barátok és a kortársnyomás

19. Hétköznapi kihívások: Amikor a gyereked járni akar valakivel

20. Hétköznapi kihívások: Egészséges gyereknevelés válás után is

21. Hétköznapi kihívások: A szereped nevelőszülőként

22. Felnőtt gyerekek és gyerekként viselkedő felnőttek

23. A 130 legjobb dolog, amit annak érdekében tehetsz, hogy a gyereked mentálisan erős legyen, amikor felnő

24. 20 dolog, amit a mentálisan erős gyerekek szülei soha nem tennének

Dr. Amen hála- és köszönetnyilvánítása

Dr. Fay hála- és köszönetnyilvánítása

Dr. Daniel Amenről

Dr. Charles Fayről

A könyv fejezeteihez felhasznált fontosabb szakirodalom

Előszó

Mire kinyitod ezt a könyvet, én már hetven éve dolgozom gyerekekkel, szülőkkel és pedagógusokkal. Szívesen elmondanám, hogy nagy sikerrel, de ennek az időszaknak az első szakaszát sajnos a jó öreg magyarázás, megrovás és megmentés hagyományos módszerével töltöttem. A kedves, alkalmazkodó gyerekekkel ez működik is, az akaratos, makacs társaik esetében azonban gyakran visszaüt. Én találtam ki a helikopterszülő és a kiképző őrmester típusú szülő kifejezéseket, mert rájöttem, hogy mindkettő illik rám.

Azzal is szeretek eldicsekedni, hogy felneveltem az első két gyerekemet, pedig őket valójában a fejemben élő apám nevelte fel. Ahányszor kinyitottam a számat, az ő szavai jöttek ki rajta, az ő hangján. Igyekeztem türelmesebb lenni nála, de végül mindig decibelekkel kezdtem fegyelmezni, vagy helikopteres megmentővé váltam baj esetén. Apám irányította az életemet. Ez nem tetszett, még ha közben sikerült is megkedvelnem őt.

1968-ban tanárként folyton átestem a saját lábamon, mert nem tudtam fenntartani az osztályteremben a fegyelmet. A kedvesebb gyerekek féltek tőlem, a lázadó, kevésbé alkalmazkodók pedig gyengének tartottak. Ennek eredményeképpen alig sikerült végigcsinálnom az iskolaévet, és majdnem fel is adtam. De mivel egy makacs ír férfi nevelt fel, aki azt az elvet vallotta, hogy semmivel nem érdemes foglalkozni, ami nem elég kellemetlen, nem bírtam elképzelni, hogy hátat fordítsak ennek a szenvedésnek. Nem hagyhattam fel a tanítással. A mesterévé kellett válnom, úgyhogy kétségbeesetten végigküzdöttem magam a mesterképzésen a Denveri Egyetemen. Ez segített egy kicsit. Az számított a legtöbbet, hogy együtt dolgozhattam a szakterület pár nagyszerű kiválóságával, szédítően sok képzésükön részt vehettem, és mindezt a fiammal, Charlesszal is megoszthattam. Bár ő akkoriban még csak az általános iskola elején tartott, nagy érdeklődéssel hallgatott, és akkor sem panaszkodott, amikor kísérleti alanyként használtam. A kapcsolatunknak kifejezetten jót tett, hogy sokat beszélgettünk az emberi természetről, pszichológiai elméletekről és a sportkocsikról. Hamar felfedeztem, hogy van tehetségem az elméletek gyakorlatba való átültetéséhez.

Az is segített, hogy sok tanítványomon is kísérletezhettem, rengeteg hatékony és kevésbé hatékony tanár és szülő tevékenységét végignézhettem, és tisztán láthattam, mi működik, és mi nem. Ahogy teltek-múltak az évek, és egyre több klinikai gyakorlatra tettem szert, organikus, tapasztalati úton fedeztem fel változatos igazságokat a gyermekneveléssel kapcsolatban. Ez rendkívül hasznosnak bizonyult, de a tanulási és kísérletezési módszereim meglehetősen primitívek voltak a hivatalos akadémiai kutatásokat végző neurológusokéihoz képest.

Azt az álmot dédelgettem, hogy sikerül rávennem a szülőket és a tanárokat, hogy másképp gondolkozzanak és beszéljenek a felnőtt–gyermek kapcsolatokról. Nagyjából ekkortájt ismerkedtem meg dr. Foster Cline-nal, egy újító pszichiáterrel. Együtt kezdtük felépíteni a Szeretet és Logika filozófia alapjait, és együtt hoztuk létre a Szeretet és Logika Intézetet. Amikor tanítani kezdtük a pszichológiai elveink gyakorlati alkalmazásait, elképedtem azon, mennyire fellelkesíti az embereket az egyszerűségük és a hatékonyságuk. Folyamatosan azt hallgattuk, hogy: „Hűha! Ez tényleg működik!”

Idővel az lett a célom, hogy tovább finomítsam és egyszerűsítsem ezeket a technikákat, hogy könnyebb legyen megtanulni és alkalmazni őket. A kis Charlesom nagyjából akkoriban vált köztiszteletben álló kutatóvá, szerzővé és előadóvá dr. Charles Fay néven. Amikor hivatalosan is csatlakozott a csapatunkhoz, folytattuk azokat az inspiráló beszélgetéseket, amelyeket kisfiú korában kezdtünk el. Az ő meglátásai, tapasztalatai és fáradhatatlan erőfeszítései is hozzájárultak ahhoz, hogy a Szeretet és Logika megközelítés világszerte elismertté vált.

A munka és a gyermeknevelés jól ment, de továbbra is ott lebegett a fejem felett egy sötét felleg: még mindig kavarogtak bennem kételyek. „Mi lesz, ha a felfedezéseim tévesnek bizonyulnak a modern agykutatási eredmények tükrében? Mi lesz, ha egyszer szembe kell néznem azzal, hogy egyik sem megalapozott? Mi lesz, ha egyszer ki kell állnom a világ elé, hogy bocsánatot kérjek, amiért rossz irányba tereltem az embereket?”

Szerencsére megbetegedtem… nagyon. Egy komoly autoimmun rendellenességet diagnosztizáltak nálam, amit súlyos izomgyengeségnek (myasthenia gravis) hívnak. Egy híres neurológushoz és pszichiáterhez fordultam segítségért, dr. Daniel Amenhez. Ő gyakorlatilag teljesen kigyógyított ebből a gyógyíthatatlan betegségből. Hamarosan kiderült, hogy eleve jól ismeri a Szeretet és Logika megközelítést, és nagyon lelkesíti az összefüggés aközött, amit az agyfelvételeimen lát, és amit a mi megközelítésünk tehet azért, hogy a szülők és a gyerekek agya és viselkedése erősebbé, egészségesebbé váljon. Ez a zseniális kutató és pszichiáter többévi szorongásomat oldotta fel.

„Micsoda megkönnyebbülés! – gondoltam. – Micsoda megnyugvást okoz a tudat, hogy a Szeretet és Logika filozófiája, illetve az agytudomány olajozott gépezetként illeszkednek egymáshoz. Hogy a kettő kombinációja elősegíti, hogy a gyerekek és a családok könnyebben választhassák az egészségesebb agyat és az egészségesebb jövőt!” Ezért örülök annyira ennek a könyvnek, hogy alig bírok magammal. Örülök az olvasók nevében, mert még soha nem jelent meg ennél erősebb kombináció egyetlen gyakorlati kézikönyvbe sűrítve. Elképesztően izgalmas és kielégítő a tudat, hogy egyik család a másik után válhat harmonikusabbá és boldogabbá annak köszönhetően, amit Daniel és Charles összeállított itt.

Dr. Jim Fay,
a Szeretet és Logika Intézet egyik alapítója

Bevezetés

Készen állsz néhány praktikus és tudományosan megalapozott stratégia elsajátítására, hogy olyan gyermekeket nevelhess fel, akik annyira tisztelnek és szeretnek, hogy örömmel magukévá teszik a legfontosabb értékeidet? És ha ezek a technikák még a megnyerhetetlen viták és hatalmi vetélkedések elkerülésében is segítenének? Mi lenne, ha a szóban forgó stratégiák ráadásul az agyat is fejlesztenék, és olyan viselkedési szokásokat is kialakítanának, amelyek elengedhetetlenek a magabiztosság és a reziliencia (ellenálló képesség) kialakulásához ebben a kihívásokkal teli világban?

Összeadva több mint nyolcvan évet fektettünk már a szülők támogatásába a tisztelettudó, felelősségteljes és mentálisan erős gyerekek, illetve fiatal felnőttek felnevelése terén. Vagyis ezt a könyvet nem kezdők vetették papírra, hanem két olyan férfi, aki az egész pályafutását és életét a gyermeknevelés tudományának és gyakorlatának szentelte. És ami éppen ilyen fontos, mindketten magunk is felneveltünk már gyermekeket, és megtapasztaltuk a családi élet örömeit, bánatait és alázatot keltő aspektusait, miközben a kis boldogsággombócaink felnőtt emberekké váltak.

Mi tudjuk, milyen volt a gyermeknevelés annak idején, és milyen most. Igen, elég idősek vagyunk ahhoz, hogy még emlékezzünk azokra az időkre, amikor a szülőknek nem kellett a televíziónál és a vonalas telefonnál komolyabb technológiai kihívásokkal szembenézniük. Akár hiszed, akár nem, bizonyos gyermekek fellázadtak a szüleik ellen, és titokban többet nézték a tévét az engedélyezettnél, vagy bevezették a telefonzsinórt az ajtajuk alatt… Azok a zsinórok gyakran belesimultak a szőnyeg mintázatába, így a megfáradt szülők nehezebben vették észre őket.

De még azokban az egyszerűbb időkben is akadtak olyan komoly kihívások, amelyek gyakorlatilag az összes családra hatással voltak. Az alkohol például mindig is gondot okozott. Egyre népszerűbbé és elérhetőbbé vált a marihuána, más kábítószerekkel együtt. Egyre több gyerek tanúsított nyílt tiszteletlenséget, és fordított hátat az iskolának. A kamaszterhesség is kezdett problémává válni. Az elmúlt négy évtizedben számos más kihívás mellett ezek is mind súlyosabban érintettek sok családot.

Az internet és a drót nélküli technológia fejlődésének köszönhetően immár az információk egész univerzuma vált hozzáférhetővé egy akkora eszközön keresztül, amely még a legszűkebb farmernadrág zsebében is elfér. Most egy olyan korban kell gyermeket nevelnünk, amikor az utódaink keze ügyében lévő eszközök több csábítást tartalmaznak, mint amennyinek mi az egész gyermekkorunk során voltunk kitéve. Persze, ezen információk egy része egészséges és hasznos. De sajnos elég nagy részük megtévesztő, sötét és veszélyes. Azok a cégek, amelyek ezeket az eszközöket és szoftvereket megtervezték, a függőségkeltés mestereivé váltak: izgalmas tartalmakat biztosítanak véletlenszerű, kiszámíthatatlan módon, hogy a felhasználó mindig úgy érezze, lemarad valamiről, amikor éppen nem internetezik. Olyan tartalmakat szolgáltatnak, amelyek a legmélyebb szükségleteinket célozzák meg: azt, hogy észrevegyenek, csodáljanak és értékeljenek minket egy közösségi hálózat tagjaként. Dopaminfüggést hoznak létre a gyerekek agyában azzal, hogy minden másnál izgalmasabbá teszik az ilyen eszközöknek a használatát (persze a kockázatos szexet, drogokat és más veszélyes tevékenységeket leszámítva).

Mint azt mindnyájan tudjuk a szívünk mélyén, a valódi boldogság hús-vér emberi kapcsolatokból, célkitűzésekből, mások segítéséből és az egészséges kihívásoknak való megfelelésből születik – ez vezet a kompetencia kialakulásához. Az is bizonyos, hogy az egészségtelen figyelemelterelő ingerekkel teli élet csalódást, szorongást és mély depressziót okoz. Bár a legtöbben tisztában vagyunk ezzel, sokunkat nyomaszt a gondolat, hogy egymagunkban kell olyan biztonságos, boldog otthont teremtenünk, és úgy nevelnünk a gyermekeinket, hogy jó döntéseket hozzanak, egészséges kapcsolatokat tartsanak fenn, kedvesek legyenek másokhoz, a társadalom hasznos tagjaivá váljanak, ne omoljanak össze, ha kihívásokkal szembesülnek, és felelősséget vállaljanak a céljaikért, tetteikért.

De mondok egy jó hírt: te okosabb vagy a gyereked okostelefonjánál. Bölcsebb vagy a drót nélküli eszközöknél. Sokkal több remény és lelkes motiváció bújik meg benned, mint a világ legnagyobb merevlemezén. És az a legjobb, hogy egy olyan könyvet olvasol, amelynek nincs párja: negyvenévnyi agykutatást ötvöz negyvenévnyi pszichológiaistratégia-alkotással az egészséges agy kifejlesztése, az öngondoskodás, valamint az olyan gyerekek felnevelése terén, akik tisztában vannak azzal a vitathatatlan igazsággal, hogy az életminőségük – és mások életének a minősége – nagyban függ a döntéseik minőségétől. És ennek a döntéshozatalnak nem kell nehéznek lennie.

ÉN DR. DANIEL AMEN VAGYOK

Hétgyermekes libanoni családban nőttem fel, a korom alapján középtájt. Hogy ez miért fontos? Mert a mi kultúránkban a legidősebb fiút különlegesnek tartják, ahogy a legidősebb lányt is. A legkisebbet meg természetesen elkényeztetik. Bár édesanyám szerető és gondoskodó szülő volt, biztosan el tudjátok képzelni, milyen sok dolga lehetett. Ahogy apámnak is. Ők rendkívül keményen dolgoztak, hogy mindent biztosítsanak nekünk, de a kulturális preferenciák miatt, és azért, mert sok gyermeknek és kötelességnek meg kellett felelniük, nem éreztem magam különösebben fontosnak.

Amikor tizennyolc éves lettem, még tombolt a vietnámi háború, és én katonai ápoló lettem – ott szökkent szárba az orvostudomány iránti rajongásom. Ám az első év után rájöttem, hogy nem szeretem, ha lőnek rám, úgyhogy átképeztettem magam röntgentechnikussá, és beleszerettem az orvosi képalkotásba. Másodéves orvostanhallgató koromban feleségül vettem a gyermekkori szerelmemet, akit két hónappal később öngyilkossági gondolatok kezdtek foglalkoztatni. Elvittem egy nagyszerű pszichiáterhez, dr. Stanley Wallace-hoz, és akkor tudatosult bennem, hogy ha ő tud segíteni a feleségemnek – ami sikerült –, akkor ezzel nemcsak neki segít, hanem nekem és a leendő gyermekeinknek, unokáinknak is. Úgyhogy végül a pszichiátriába is beleszerettem, mert rájöttem, hogy többnemzedéknyi ember életét teszi jobbá. És a rajongásom az elmúlt negyvenöt évem minden egyes napján fennmaradt.

Csak egyetlen probléma volt ezzel: az, hogy egy olyan szakterületet választottam, ami gyakorlatilag soha nem látja azt a szervet, amelyet kezel. Ebből a szempontból a pszichiátria iránti vonzódásom és az orvosi képalkotással kapcsolatos rajongásom ellentétben állt egymással. Ahogy a volt egyetemi tanáraim mondogatták mindig: „Honnan tudhatnád, ha meg sem nézed?” Más szóval, hogyan érthetnénk meg, mi folyik valójában a testben vagy az agyban, ha nem világítjuk át azokat a szerveket, amelyek érdekelnek minket? Nem tűnt logikusnak, hogy a pszichiáterek nem nézegetik az agyat, és tudtam, hogy ezen változtatni kell. De arról fogalmam sem volt, hogy nekem is jut majd szerep ebben a változtatásban.

1991-ben elmentem egy agyi SPECT-ről (single photon emission computed tomography: egyfoton-kibocsátásos, számítógépes metszeti képalkotás) szóló előadásra. A SPECT-scannel a véráramlást és az agyi aktivitást lehet vizsgálni, és az orvosok alapvetően három dolgot tudhatnak meg belőle: hogy az agy egészséges, nem elég aktív vagy nem túl aktív-e. Az ezt követő évek során radikálisan megváltozott a pszichiátriai gyakorlatom, és az elmúlt harminchárom évben több mint 250 ezer agyi SPECT-et végzett el az Amen Klinika, százötvenöt különböző országból származó alanyokon. Számtalan leckét megtanultunk az agyi képalkotó munkásságunk során. Az a legfontosabb, hogy ahelyett, hogy „mentális betegségként” tekintenénk a pszichiátriai problémákra, agyi egészségi problémaként kezeljük ezeket. És ez a hozzáállás mindent megváltoztat. Ha az agyadat rendbe tudod tenni, az elméd is követni fogja. Ennek következtében újra és újra el szoktam ismételni a következőt:

Ha gond van az agyukkal, a gyerekek, kamaszok és fiatal felnőttek szomorúbbak, betegebbek és minden tekintetben sikertelenebbek, beleértve az iskolai munkát, a sportokat és az emberi kapcsolatokat. A problémás agy problémás életet jelent, míg az erősebb és egészségesebb agy erősebb és egészségesebb életet.

Ebben a könyvben rengeteg információt olvashatsz arról, hogyan válhat mind a te agyad, mind a gyermekedé erősebbé. Mint az nyilvánvaló, egész életemben ez volt a szenvedélyem, és megtiszteltetésnek tartom, hogy most veled is megoszthatom. A teljes kép áttekintése során meg fogod tanulni a következőket:

1.Hogyan létesíts szerelmi kapcsolatot az agyaddal? Meg kell tanulnod szeretni azt a másfél kilónyi masszát a két füled között – mert az agyad irányítja azt, ahogyan gondolkozol, cselekszel, érzel, és azokat a nehéz helyzeteket kezeled, amelyek során legszívesebben szentbeszédet tartanál, fenyegetőznél, kiabálnál, vagy más nem működő gyermeknevelési stratégiákat használnál. Természetesen az agyad az, ami segíthet neked megfontoltan viselkedni ahelyett, hogy érzelemből reagálnál – ez pedig a jó szülő egyik ismérve. Ha sikerül beleszeretned az agyadba, akkor jobban fogsz gondoskodni róla. Elkezded etetni, tornáztatni és pihentetni. Emellett az agyad segít neked a határozottság és a kedvesség demonstrálásában is. Több évtizednyi kutatási eredmény bizonyítja, hogy a határozottság és a kedvesség kombinációja az egyik legfontosabb tényező, amely elválasztja a sikeres szülőket a sikertelenektől.

2.Hogyan tanítsd meg a gyermekedet szeretni és megvédeni az agyát? Mint azt talán már tudod is, a példamutatás az egyik leghatékonyabb módja a gyermekek tanításának. Ha a gyermekeid azt látják, hogy fülig beleszeretsz az agyadba, nagyobb eséllyel fogják követni a példádat. Megtanulják, hogy az agy puha; a koponya kemény, és tele van éles kiszögellésekkel. Amikor a fejet ütés éri, az agy összevissza pattog ebben a kemény és hegyes tartályban. Az agyi képalkotói vizsgálataim során már nyolcéveseknél is találtam komoly agykárosodásokat alig egyévadnyi amerikaifutball-edzés után. Igen, jól olvastad: agykárosodás nyolcévesen! Sőt, nemrég volt egy páciensem, aki középiskolában és az egyetemen országos szintű focijátékos volt. Noha soha nem szenvedett agyrázkódást, az ő agya sem volt egészséges – már évek óta nem volt az. Az agyi trauma, amit elszenvedett, és amiről nem is tudott, az élete összes aspektusát megnehezítette, mind szülőként, mind feleségként, mind alkalmazottként, mind barátként.

3.Hogyan taníthatod meg a gyermekedet arra, miképpen tarthatja karban az agyát? Ez nem nehéz. Chloe lányomat kétéves korában kezdtem megtanítani arra, hogyan hozhat az agya számára előnyös döntéseket (erről az 1. fejezetben fogok részletesebben mesélni). Példamutatással át lehet adni, hogyan lehet minden olyasmit elkerülni, ami kárt tenne az agyban (például a traumát, a drogokat, az alkoholt, az átlagos amerikai étrendet), és olyan dolgokat csinálni, amelyek segítik a működését (egészségesen enni, mozogni, jól aludni, új dolgokat tanulni, ellenállni a helytelen és negatív gondolkozásnak, kerülni a képernyő-túlterhelést, és jó minőségű étrend-kiegészítőket szedni).

ÉN DR. CHARLES FAY VAGYOK

Engem és két nővéremet két rendkívül jólelkű szülő nevelt fel, akik nyíltan elismerték, hogy fogalmuk sincs a gyermeknevelésről. Mint azt gyakran meg szoktam említeni, anyámnak, Shirley-nek volt nehezebb a dolga kettejük közül, mert ő maradt otthon a három gyerekkel. Apám, Jim, aki cirkuszi és klubzenészként dolgozott, hamar beleunt az utazgatásba, s zene- és rajztanári állásért kezdett könyörögni egy belvárosi iskolában. Meg is kapta a kinevezést.

Nemsokára egy rendkívül problémás tanuló került apám egyik órájára. Scott a hidegvérű szociopaták összes jellemzőjét produkálta: az empátia hiányát, a rendkívüli kegyetlenséget, a gyújtogatási mániát és a tekintélyszemélyek iránti tisztelet teljes hiányát. Ez az 1960-as évek végén történt, amikor a legtöbb tanár szinte semmilyen útmutatást nem kapott ahhoz, hogyan kell a Scotthoz hasonló tanulókat kezelni. A követelőzés, a kioktatás és a büntetéssel való fenyegetés nem működött vele szemben. Sőt ezek annyira feldühítették, hogy a fiú az osztálytársain és az osztály kabalaállatán vezette le szélsőséges haragját. Annak az iskolaévnek a tavaszára apám idegei már cafatokban lógtak, amikor egyszer csak egy meghatározó pillanatban találta magát Scott-tal: „Ülj le, és ne piszkáld tovább az osztálytársaidat!” – szólt rá a fiúra.

Scott vigyorogva káromkodni kezdett. Apám dühében és kétségbeesésében olyan erővel vágta pofon, hogy Scott ajka egy egészen kicsit felrepedt. Apám évekkel később beismerte, hogy az volt az első gondolata: „Semmirekellő, rossz ember vagyok. Én szeretem a diákjaimat, és lám, mégis mit csináltam.”

A második gondolata pedig az: „Szeretek tanítani, de most vége a karrieremnek.”

Akkoriban a testi fenyítés még normálisnak számított, és Scott egyedülálló anyja sem bírt a fiával. Nem találtak volna másik tanárt, aki hajlandó lett volna abban a kemény iskolában dolgozni, úgyhogy apám megtarthatta az állását. Ez szinte csodának tűnt számára, azt leszámítva, hogy egy megkerülhetetlen aspektus nem hagyta nyugodni a lelkiismeretét: „Én nem értek ahhoz, hogyan kell nehéz gyerekekkel dolgozni. Még azokkal a könnyű esetekkel is problémáim vannak, akik otthon várnak! Meg kell tanulnom pár pozitív módszert arra, hogyan tudnám kiabálás vagy fenyegetőzés nélkül rávenni a diákokat, hogy jól viselkedjenek.”

Mivel nagyon erősen motiválta a bűntudat és a vágy, hogy új, pozitív technikákat fedezzen fel, apám gyakorlatilag minden szabadidejét azzal töltötte, hogy könyveket olvasott az emberi viselkedésről, pedagógiai és pszichológiai kutatómunkákat tanulmányozott, és kora legjobb szakembereinek a képzésein vett részt. Engem lenyűgözött az elhivatottsága, így tanulmányozni kezdtem ugyanazokat az anyagokat – már nyolcéves koromtól. Apámnak még azt is sikerült elérnie, hogy több olyan szemináriumra beengedjenek, amelyen ő részt vett. Én elég sokat szenvedtem az iskolában a matek- és nyelvtanórákon, de amikor apámmal együtt tanultunk, azt nagyon élveztem. A legkedvesebb gyermekkori emlékeim közé tartoznak azok a pillanatok, amikor az emberi természetről beszélgettünk apámmal.

Amikor rajtam és a nővéreimen is alkalmazni kezdte a tanultakat, teljesen meglepődtem. Tizenöt évesen megszállottan vágytam egy terepbiciklire. A régi apám azt mondta volna: „Az ég szerelmére! Azt hiszed, hogy a fákon nő a pénz?”

Az új apám viszont azt válaszolta normál hangon: „Megértem, ha egy fiatalember ilyesmire vágyik. Hogyan tervezed kifizetni?”

Kitaláltam, hogyan tudnám finanszírozni az új szenvedélyemet alkalmi munkákból. Néhány hónapig keményen dolgoztam, és végül sikerült megvennem egy agyonhasznált Yamahát egy barátomtól. Apám csak annyit mondott erre: „Örülök az örömödnek, fiam!” És: „Nyugodtan megtarthatod, amíg az összes megbeszélt biztonsági szabályt követed, és a feladataidat is elvégzed.”

De nem követtem a biztonsági szabályokat, és nem végeztem el a feladataimat.

„Ez olyan szomorú – mondta apám mély empátiával egy hónappal később. – Én túlságosan szeretlek ahhoz, hogy folyamatosan nyaggassalak, emlékeztesselek, vagy végignézzem, ahogy bajod esik. Ezért felbéreltem valakit, aki elvégzi azokat a feladatokat, amiket te elhanyagoltál. Glenn, a mesterember boldogan elfogadja a terepbiciklidet fizetség gyanánt.”

Apám egy pillanatra sem emelte fel a hangját, de nem is visszakozott. A következő pár hét során a dühöm tiszteletté alakult át. Apám eléggé szeretett ahhoz, hogy felállítsa a határokat, és felelősségre vonjon engem. És eléggé szeretett ahhoz, hogy ezt szeretettel és határozottsággal csinálja, nem pedig haragból és frusztrációból.

Ahogy az apám, Jim Fay és jóbarátja, dr. Foster Cline tovább gyarapították a tudásukat, több ezer gyermeket, családot és iskolát tanulmányoztak világszerte, rengeteg anyagot gyűjtve a Szeretet és Logika módszeréhez. Miközben én ezzel párhuzamosan velük együtt tanultam, majd doktori fokozatot szereztem pedagógiából és klinikai pszichológiából, továbbfejlesztettem a megközelítésüket, ügyelve arra, hogy összhangban maradjon a legfrissebb kutatásokkal, és azokkal a követelményekkel, amelyekkel a modern szülőknek és pedagógusoknak szembe kell nézniük. Emellett a világot is beutaztam, és ennek során számtalan szülővel és pedagógussal megosztottam hatékony ismereteimet.

Miközben ezt a könyvet végigolvasod, barátom, dr. Amen átfogó orvosi és neuropszichiátriai gyakorlatai meg fogják változtatni a gyermeknevelési stílusodat. Emellett a Szeretet és Logika megközelítés mély, ugyanakkor könnyen alkalmazható eszközeit is fel tudod majd használni. Az alapelveink közé tartoznak a következők:

1.Kölcsönös méltóság: A gyermekek nagyrészt abból tanulják meg, hogy bánjanak másokkal és önmagukkal, ahogyan mi bánunk velük, és ahogyan hagyjuk, hogy bánjanak velünk. Mindkét téren olyan határokat kell felállítanunk, amelyek lehetővé teszik az öngondoskodást és a körülöttük lévőkről való gondoskodást.

2.Közös kontroll: Ha mindent mi akarunk irányítani, ki fognak csúszni a kezünkből a dolgok, ha viszont megosztjuk a kontrollt, azzal nagyobb befolyást nyerünk. A gyerekek boldogabbak és tisztelettudóbbak lesznek, ha lehetővé tesszük, hogy felelősséget tanuljanak, azaz sok apró döntést a kezükbe adunk, és hagyjuk, hogy viseljék a döntéseik következményeit. Az is erősebbé teszi őket, ha megtanulják, hogy képesek elviselni ezeket a következményeket.

3.A gondolkodás megosztása: Ha arra biztatjuk a gyerekeinket, hogy elismerjék és megoldják azokat a problémákat, amelyekkel szembesülnek, vagy amelyeket teremtenek, az agy erősebbé válik. Ha utasításokat vakkantunk nekik, és pontosan megmondjuk, mit kell gondolniuk és enniük, azzal hátráltatjuk a fejlődésüket. Ehhez hasonló eredménnyel jár az is, amikor túlságosan megengedően viselkedünk, és megmentjük őket a következményektől és határoktól. De ha határozottan és egyben szeretettel viszonyulunk hozzájuk, és arrafelé tereljük őket, hogy megoldásokat találjanak a dilemmákra, amelyekkel szembesülnek, akkor megerősödik az agyuk, és képessé válik arra, hogy nagyobb, való életbeli problémákkal is szembenézzenek – és ezzel a gyereknevelés is egyszerűbbé válik.

4.Őszinte empátia: Ha a gyerekünk hibájára vagy helytelen viselkedésére haraggal és frusztrációval reagálunk, akkor mi válunk a problémájává, ami megkönnyíti, hogy minket hibáztasson. De ha empátiával reagálunk, azzal megnehezítjük, hogy bennünk lássa a problémái forrását. A könyv olvasása közben egyre tisztábban fogod látni, hogyan nyitja meg az empátia az agyat az új információk előtt – és azt is fel fogod fedezni, hogyan csökkenti ez a gyerekneveléssel járó stresszt és szorongást.

5.Szeretetteli kapcsolatok: Egészséges, szeretetteli kapcsolatok nélkül semmi nem működik. Amikor a Szeretet és Logika első négy alapelve szerint viselkedünk a gyermekeinkkel, az ötödik gyakorlatilag automatikusan életbe lép. Ez jóval kielégítőbbé teszi az életet, és elősegíti, hogy a gyerekeink tudat alatt magukévá tegyék az értékeinket. Ha mélyebben kötődnek hozzánk, a legfontosabb meggyőződéseinkhez is jobban tudnak kapcsolódni.

Van remény!

Pár éve váratlanul felhívott Sam, az egyik gyerekkori barátom. Az óvodától egészen a középiskola végéig jóban voltunk, és remekül szórakoztunk együtt. „Hahó, Charles, a minap összefutottam apáddal, és megadta a számod – mondta Sam. – Szeretnélek bemutatni a feleségemnek, Phoebenek. Vacsorázzunk együtt valamikor!”

A következő pénteken már egy olyan emberrel ültem egy asztalnál, akit majdnem negyven éve nem láttam. Sam nemsokára azt kérdezte: „Szóval, mikor lett belőled pszichológus? Gyerekkorunkban még nem lelkesedtél túlzottan az iskoláért. Ez elég nagy váltás. Mi történt?”

„Hát, mindig is érdekelt ez a terület, de nem gondoltam, hogy elég okos lennék ahhoz, hogy egyetemre menjek. Még gyerekkorunkban megcsípett egy kullancs, és kullancstífuszt kaptam. Emellett krónikus Streptococcus-fertőzésem is volt. Emiatt nehezebben tudtam tanulni. És ahogy egészségesebb lettem, észrevettem, hogy a tanulási problémáimat ezek a betegségek okozzák” – magyaráztam.

„Micsoda egybeesés! – csodálkozott Sam. – Dr. Daniel Amen hasonló problémákat fedezett fel a lányunknál, Janánál. Ezek komoly tanulási és magatartási problémákat okoztak, de most már egyre jobb minden. És dr. Amen egyébként folyamatosan a Szeretet és Logikáról áradozik. Még a kezelési tervünket is arra alapozta.”

Már hallottam dr. Amenről, és elképedtem azon, hogy egy élvonalbeli, világhírű pszichiáter és szerző a kezelési módszerei részévé teszi a Szeretet és Logika elveit.

Miközben tovább beszélgettünk Sammel és Phoebevel, megtudtam, hogy Janát örökbe fogadták, és a kislány egy sor címkével érkezett, beleértve a figyelemhiányos hiperaktivitás-zavart (ADHD), az oppozíciós zavart, a szenzoros integrációs zavart, a viselkedési és a tanulási zavarokat.

„Igazából két dolog segített nagyon sokat – magyarázta Phoebe. – Az első az agyvizsgálat volt. Abból láthattuk, hogy nem egészséges az agya. És ez valójában jó hír volt, mert arra sarkallt minket, hogy megtanuljuk, hogyan változtathatunk ezen étrenddel, testmozgással, az alvásrendje javításával, és azzal, hogy egyszerű táplálékkiegészítőket adunk a biokémiai problémáira.”

Utána Sam folytatta: „És a te Szeretet és Logika filozófiád is segített. Arra ösztönzött minket, hogy lazítsunk, és hagyjuk, hogy elkövessen egy sor kisebb hibát. Mivel akkor még nagyon friss szülők voltunk, és rettentően aggódtunk érte a problémái miatt, mindent mikromenedzseltünk. Rettegtünk attól, hogy hibázik valamiben.”

Phoebe ismét közbeszólt: „És helikopterszülők voltunk. Mindentől megmentettük.”

„Igen. Elég rossz volt a helyzet – helyeselt Sam. – Mi több erőfeszítést fektettünk az életébe, mint ő, és folyamatosan azon igyekeztünk, hogy mindent tökéletessé tegyünk. Ami nagyon visszaütött. Utána viszont elengedtük magunkat, és lehetőséget adtunk neki a hibázásra. Az jó ötlet volt. Ha vitatkozni kezdett velünk arról, hogy házi feladatot kell csinálnia, Phoebe csak együttérzett vele: »Ó, mi szeretünk téged, Jana. Annyira, hogy nem is akarunk erről vitatkozni. Akkor is szeretni fogunk, ha megcsinálod, és jó jegyet kapsz, és akkor is, ha nem, és rossz jegyet kapsz. Apád és én úgy döntöttünk, hogy csak akkor segítünk neked, ha az elég szórakoztató számunkra.«

„Olyan dühös lett… azért haragudott, mert én nem tettem – vette át a szót Phoebe. – Elviharzott, azt kiabálva, hogy: »Rendben! Akkor majd megbukom miattatok.« Elszúrta azt a házi feladatot, és vállalnia kellett ennek a következményeit az iskolában. A következmények nem voltak drasztikusak, nem igazán számítottak, de ekkor kezdtük el hagyni, hogy úgy tanuljon, ahogy ti szoktátok mondani: »Reménykedjünk abban, hogy a gyerekeink elég sok helyrehozható hibát elkövetnek kis korukban ahhoz, hogy mentálisan megerősödjenek, és fel tudják mérni az ok–okozati összefüggéseket, mire a tét halálosan komollyá válik.«”

„És az is drámai javulást eredményezett, hogy dr. Amen segített jelentős eredményeket elérni az agy egészségi problémáinak a megoldása terén, miközben a Szeretet és Logika módszere segített abban, hogy empatikusak maradjunk, jobban kezeljük a határokat, és elkerüljük a veszekedéseket vele és egymással – tette hozzá Sam. – Ez nagyon jó kombináció volt.”

Aznap este, a vacsora után leültem a konyhaasztalomhoz, és arra gondoltam, hogy milyen nagyszerű ez a szövetség: egy, az agy egészségére nézve hatékony megközelítés azokkal a pszichológiai eszközökkel kombinálva, amelyeket már évek óta tanítunk és finomítunk az apámmal. Nem sokkal később össze is barátkoztam dr. Amennel, és ennek a szövetségnek a tökéletesítésén kezdtem dolgozni.

2021-ben hivatalossá is tettük ezt a hatékony egységet, amikor a Szeretet és Logika csatlakozott az Amen-klinikacsaládhoz. Biztosra vesszük, hogy miközben végigolvasod a könyvben található elméleteket és gyakorlati tanácsokat, ihletet kapsz, és reménykedni kezdesz, a végén pedig készen állsz majd megbirkózni az anyaméhtől egészen az első munkahelyig kihívásokkal teli gyermekneveléssel. Aminek nem muszáj nehéznek lennie…

Élvezd az utazást!

Dr. Daniel Amen és Dr. Charles Fay

1. RÉSZ
GYAKORLATI NEUROPSZICHOLÓGIA A SIKERES NEVELÉSHEZ

Meg fogod tanulni, hogy a sikeres nevelés titka a neurológia és a gyakorlati pszichológia szövetségében rejlik, vagyis, ahogy mi nevezzük, a gyakorlati neuropszichológiában. Csak úgy lehet mentálisan erős gyerekeket és fiatal felnőtteket felnevelni, ha a gyermeknek mind az agyával, mind a lelkével foglalkozunk (a sajátunk mellett). Ez a hatékony kombináció még a nehéz pillanatokban és a nehéz gyerekek esetében is működő megoldásokat biztosít. Az 1. rész végére már produktív eszközök és stratégiák fognak segíteni a következőkben:

•Egy agyközpontú megközelítés elsajátítása önmagaddal és a gyerekeddel kapcsolatban

•Realisztikus elképzelések a gyereked fejlettségi foka alapján

•Egyértelmű célok kitűzése szülőnek és gyereknek

•Olyan nevelési stílus kialakítása, amely fejleszti a gyerek döntéshozási készségeit

•A kötődés és kapcsolódás elősegítése a gyerekeddel

•Egyértelmű, behajtható családi szabályok és határok felállítása

•Annak megtanulása, hogy hagyd a gyerekedet hibákat elkövetni, majd elviselni ezek következményeit

•Abban, hogy ne legyél lábtörlő, hanem egészséges határokat tudj felállítani önmagad és a gyerekeid számára

•A tiszta, logikus gondolkodásban és ennek elősegítésében a gyermekeidben kis koruktól fogva

•A pozitív viselkedés megerősítésében

•Stramm gyerekek felnevelésében, akik nem omlanak össze az első akadálynál

•Abban, hogy ne ostorozd magad, amiért nem vagy tökéletes szülő

•Egyértelmű, érzelemmentes következmények kiszabása, ha a gyerek viselkedése nem megfelelő

•Annak elérése, hogy a gyerek már elsőre komolyan vegye, amit mondasz (igen, ahogy először mondtuk!)

•A gyerek agya, elméje és teste számára legjobb élelmiszerek és táplálékkiegészítők kiválasztása

•A gyerek megtanítása arra, hogyan gondoskodjon a saját boldogságáról

•Az alulteljesítés megváltoztatása, hogy a gyereked kiteljesíthesse a benne rejlő lehetőségeket

•Annak megtanulása, hogy mit kell tenni agyi/mentális problémák felmerülése esetén

1. FEJEZET Egészséges agy: a mentális erő, a felelősségvállalás, az érzelemszabályozás és a siker alapja

Neked kell a gyermeked homloklebenyének lenned, amíg az övé ki nem fejlődik, de eszközöket is kell biztosítanod neki ahhoz, hogy át tudja venni a volánt, miután az agya megérik rá.

Ismertél valaha olyan embert, aki egyszerűen nem tanul? Olyat, aki újra és újra elköveti ugyanazokat a hibákat, miközben te nem érted, mire is számított? Az illető lehet egy barátod, rokonod, vagy akár a házastársad, aki a legjobb szándékai ellenére is folyamatosan megbotlik, és szükségtelen feszültségeket kelt a családban.

Képzeld el, hogy ez a barátod az autópályán beállt dugóban hajt éppen, és észreveszi, hogy valaki agresszívan a nyomában halad! Ez feldühíti, és azon gondolkozik, hogy büntetőfékezéssel torolja meg a dolgot. De miközben a bosszúról álmodozva bámulja a visszapillantót, BUMM! Beleszalad az előtte haladóba. Annyira belefeledkezik a pillanatba, hogy nem méri fel a tettei következményét.

És most gondolj egy olyan ismerősödre, akinek helyén van az esze! Tudod, aki racionálisan gondolkozik, és olyan jó döntéseket hoz, hogy soha nem válogatnák be egy realitysorozatba, mert túl unalmas volna. Tegyük fel, hogy ez az illető találja magát az előbbi forgalmi helyzetben! Elképzelhető, hogy ő is kicsit ingerültté válna, amikor belenéz a visszapillantóba, de utána elengedné a dolgot, és ismét maga elé fókuszálna. Ő nem menne neki semminek.

Mi a legnagyobb különbség a két ember között?

Az agyuk egészsége.

Mi itt, az Amen Klinikán már harminc éve tanulmányozzuk az agyat. Több mint 250 ezer agyfelvételt készítettünk több mint százötven országból származó kutatási alanyokról – a miénk a világ legnagyobb viselkedéssel kapcsolatos agyfelvétel-gyűjteménye. A felvételek több évtizedes tanulmányozása után egyvalamit biztosra veszünk: azt, hogy ha az agyunk rendben működik, mi is rendben működünk. Ha az agyunknak valami baja van – bármi okból is –, akkor az életünkben is nagyobb eséllyel lesznek gondok. Minden, amit teszel (vagy a gyerekeid tesznek), vagy segít az agyi funkcióidnak és az agyfejlődésednek, vagy árt nekik – és a jelenlegi és későbbi életed valamennyi aspektusának. És a te agyi egészséged nagy hatást gyakorol a gyereked agyi egészségére és mentális erejére is.

Most bemutatjuk az agy alapvető tulajdonságait, hogy te és a gyereked beleszerethessetek abba a szürke masszába, ami a két fületek között van. Megtanítunk arra, hogyan szeretheted és ápolhatod az agyadat, hogy feszültségektől mentes kapcsolataid lehessenek, és több sikert meg tudj tapasztalni otthon, az iskolában és az életben. Ha egészséges az agyad, egyszerűbb lesz a gyermeknevelés. Ezt garantáljuk. És azt is felvázoljuk, hogyan lehet kombinálni a jobb agyi működést a Szeretet és Logika elven alapuló gyermeknevelési stratégiákkal a sikerhez. Ennek a két összetevőnek az összhangja segíti majd elő, hogy mentálisan erős gyerekeket nevelhess fel, és eközben még jól is érezd magad.

AGYI ALAPOK

Agyak irányítják az iskolákat, a barátságokat, a vállalkozásokat, az egyházakat – és téged is. Az emberek mégis nagyon ritkán gondolnak a saját agyukra is, nemhogy a gyermekükére. Pedig a mentális erő az egészséges aggyal kezdődik. Nagyon fontos mindent megtudni az agyról, megszeretni, sőt egy kicsit esetleg a megszállottjává is válni – különösen a gyerekek érdekében. És éppen ilyen elengedhetetlen, hogy már korán megtanítsuk a csemetéinknek, hogyan szeressék és tartsák karban az agyukat. Ez jóval könnyebbé teszi majd a nevelésüket, miközben azzal a mentális fegyverzettel is ellátja őket, ami az élet összes területén segít majd nekik helytállni. És ne feledd, hogy bár jobb korán kezdeni, soha nem késő felvilágosítanod a kisgyermekedet, kamaszodat vagy fiatal felnőttedet az agyi egészségről!

Most vizsgáljuk meg alaposabban ezt a fejünkben található szuperszámítógépet! Az emberi agy nagyjából másfél kilót nyom, olyan állagú, mint a puha vaj, tofu vagy puding, és egy kemény koponyában található, amelyben hegyes, csontos kiszögellések vannak. Tehát nem meglepő, hogy az agy károsodást szenvedhet attól, ha focilabdákat kell visszafejelnie, vagy sisakokkal ütközik az amerikai futball során.

Az agy olyan részek szimfóniája, amelyek együttesen igyekeznek létrehozni és fenntartani az életet. Ez a szerv felelős a tanulásért, a szeretésért, az alkotásért és a viselkedésért. És ez a legbonyolultabb, legcsodálatosabb szerv a világegyetemben.

Érdekes tények az agyról

•2 százaléka a test súlyának.

•A kalóriabevitel 20-30 százalékát, és az oxigén- és vérellátás 20 százalékát használja fel.

•Az információ akár 430 kilométer per órával is terjedhet az agyban.

•A tárolási kapacitása 6 millió évnyi National Geographicéval egyenlő.

•A férfiaknak 10 százalékkal több idegsejtjük van.

•A nők agyában több kapcsolat van.

AGYFEJLŐDÉS A SZÜLETÉSTŐL A FELNŐTTKORIG

A gyereked valószínűleg tizennyolc éves korában válik jogilag felnőtté. De az agya még akkor sem lesz teljesen érett. Az az igazság, hogy az agy csak huszonöt éves korra érik meg teljesen (ez a férfiaknál akár huszonnyolc éves korig is kitolódhat). A gyerekednek addig segítségre lesz szüksége. És a fejlődés időszaka alatt biztosítanod kell neki azokat az eszközöket, technikákat, amelyek az egészséges agyi szokások kialakulásához szükségesek.

Úgy tudod a legkönnyebben megérteni az agyfejlődést, ha felidézed, min járt a fejed különböző életkorokban. Ötéves korodban mi érdekelt legjobban? Az autók, a babák, a homokozás, a finomságok? A döntéseid nagyon egyszerűek voltak: azt csináltad, amit az anyukád és az apukád lehetővé tettek neked. Amikor tizenkét éves lettél, megváltozott az érdeklődésed; talán fontosabbá vált, hogy barátokat szerezz, barkácsolj, vagy egyedül olvass. Másképp kezdtél gondolkozni a döntéseidről: Mit fogok ma felvenni? Ha elég sokáig elengedem a fülem mellett, amit anya mond, akkor felhagy a nyaggatásommal? Jaj, utálom a házimunkát! Tizennyolc éves korod után a játékok teljesen más értelmet nyertek. Talán megkaptad az első autódat, az első munkádat, esetleg lett barátod vagy barátnőd is. A fejlődésed minden éve során megváltozott a fókuszod és a döntéshozatali képességed.

Most pedig lássuk az agyfejlődés idővonalát a születéstől a felnőttkorig!

Magzati és újszülöttkor: Mire egy kisbaba megszületik, az agyában már 100 milliárd idegsejt található. De ezeknek csak egy kis részén van mielinhüvely, és a kapcsolatok száma is alacsony. A mielin, ez a fehér, zsíros anyag, amely szigetelésként funkcionál, idővel beborítja a sejteket, így segítve, hogy az energia egy irányba összpontosulva haladjon. A gyermek agyában több billió kapcsolat jön létre az élete első tíz évében, úgyhogy nem szabad semmi olyat csinálni, ami ronthatja a mielinizációt.

Az agy nagyjából háromnegyede az anyaméhen kívül fejlődik ki, a környezet és a tapasztalatok, illetve a genetika hatására. A kora gyermekkori tapasztalatok biztosítják a fejlődés és a tanulás hátterét, és ezek befolyásolják az agyi kapcsolatokat is. Ugyanakkor az agyi kapcsolatok hatással vannak az érzelmekre, a nyelvi tanulásra és a gondolkozásra. Az agyat a tapasztalatok formálják és alakítják. A természet és a nevelés mindig összedolgozik.

Az első év során gyorsan halad az agyfejlődés. Egy kisbaba agya tizenkét hónapos korára kívülről nézve olyanná válik, mint egy átlagos fiatal felnőtté. A külső és pszichológiai fejlődés során ez történik a kisbabák és kisgyermekek esetében: a születéstől tizennyolc hónapos korig a kicsik teljesen kiszolgáltatottak, képtelenek késleltetni a vágyaikat és a szükségleteiket, azt hiszik, hogy ők és az anyjuk nagyjából ugyanaz az ember, és leginkább az érzékszerveiken keresztül tanulnak.

Gyereknevelési tipp: A kutatási eredmények szerint a szülők életstílusa már a fogantatás előtt megalapozza a baba általános fizikális és mentális egészségét, illetve jóllétét. A kisbaba agya már a méhben elkezd kifejlődni. Ha a leendő anyuka dohányzik (vagy dohányfüstnek van kitéve), gyorsételeket eszik, túl sok alkoholt iszik, krónikus stressztől szenved, vagy fertőzéseken esik át a terhesség során, az rossz hatással lehet a kisbaba agyfejlődésére. Másrészt viszont, ha az anyuka kerüli a dohányzást, tápláló ételeket fogyaszt, terhességi vitaminokat szed, kerüli a stresszt, és a terhessége során végig egészséges marad, az elősegíti a kisbaba agyának az egészségét is. Ha a saját agyad egészségére odafigyelsz, az újszülötted agya is egészségesebb lesz.

Kora gyermekkor: A bölcsődés korú gyermekek ráébrednek, hogy ők önálló emberek, és az önállóságukat úgy fejezik ki, hogy azt mondogatják: „Nem!” és „Én akarom csinálni!”. Ez az új keletű önállóság gyakran megijeszti őket, úgyhogy sokszor félelem ébred bennük, és többet lógnak a szüleiken. Akkor fejlődik ki a magabiztosságuk, ha hagyják őket önállóan cselekedni (megfelelő felügyelet mellett), és akkor nem, ha túlkontrollálják őket.

Hároméves korra egy kisgyerek agyában már 1000 billió kapcsolat létesül – körülbelül kétszerese annak, amennyi a felnőttekében van. Nagyjából ekkoriban felgyorsul a szociális, intellektuális, érzelmi és testi fejlődés. Ebben a korosztályban kétszer akkora az agyi aktivitás, mint a felnőtteknél. Az egész élet során kialakulnak új szinapszisok, vagyis kapcsolódások a sejtek között, de az agy soha többé nem lesz képes ilyen könnyen elsajátítani új készségeket, vagy megbirkózni az akadályokkal.

Az óvodás évek során egyre nő az önállóság és a felfedezési hajlam. Ebben a korban a gyerekek kezdeményezőkészséget és kíváncsiságot tanúsítanak – ez az a fejlődési szakaszuk, amikor egyszerűen nem fogynak ki a kérdésekből. Emellett élénkebbé válik a fantáziájuk, képzeletbeli barátaik lesznek, és időnként nehezen tudják elválasztani a valóságot a képzelet világától. Ezért nem meglepő, hogy mágikus lesz a gondolkodásuk, vagyis azt hiszik, hogy a gondolataiknak ereje van, és hogy mindenért ők a felelősek maguk körül. Amikor valami jó történik, büszkeség tölti el őket. Ha valami rossz következik be ebben az életszakaszban (válás, testvér halála stb.), akkor gyakran bűntudat tölti el őket, úgy érzik, mintha az valahogy az ő hibájuk lett volna, és ez sok esetben egész életükön át kitart.

Gyereknevelési tipp: Ez rendkívül fontos időszak a kötődés és a gyermeki bizalom kialakulása szempontjából, és ideális életkor a Szeretet és Logika alkalmazásának az elkezdéséhez. Nagyjából tizennyolc hónapos korban érdemes felállítani a szeretetteljes határokat a fegyelem egyfajta formájaként (a 6. fejezetben olvashatsz arról, hogy a fegyelem miért segíti elő a tanulást és a képzést). Emellett ebben az időszakban érdemes úgy irányítani a kicsiket, hogy belevágjanak a kísérletező tanulásba. Ez azt jelenti, hogy meg lehet engedni nekik csekély következményekkel járó, kisebb hibák elkövetését, és hogy átéljék az első sikerek örömét. Be lehet mutatni nekik az agyi egészség koncepcióját, és elkezdhetjük megtanítani őket arra, hogyan szeressék az agyukat. Ebben az olyan online kurzusok is segíthetnek, mint a Brain Thrive Pre-K to Grade 1 (www.amenuniversity.com).

Általános iskolás évek: Amikor hat–tizenegy évesen elérik az iskoláskort, kialakulnak az otthonukon kívüli barátságaik és kötelékeik (például a cserkészeknél vagy a sportegyesületekben), és elkezdenek azonosulni a velük egyforma nemű szülővel. A figyelmi terjedelmük drámai mértékben megnő, és konkrétabb fogalmakban kezdenek gondolkozni, gyakran feketén-fehéren. Ahhoz, hogy jól érezzék magukat, szükségük van felügyeletre, szabályokra és struktúrára. Ezután éri el az agyuk a következő nagy fejlődési szakaszt.

Gyereknevelési tipp: Ebben az időszakban hasznos lehet bátorítani a problémamegoldást, és lehetővé tenni, hogy a gyerek fokozatosan egyre nagyobb kihívásoknak feleljen meg. Miközben biciklizni vagy gördeszkázni tanulnak, esetleg más sportokkal ismerkednek, ügyeljünk arra, hogy mindig legyen rajtuk sisak, ami megvédi az agyukat, és igyekezzünk lebeszélni őket az olyan agykárosító sportokról, mint a futball. Biztassuk az iskolás korú gyerekeket az agy szempontjából egészséges szokások kialakítására (lásd 6. alapelv).

Kiskamaszkor és kora kamaszkor: Tizenegy éves kor körül az agyban elkezdenek kigyomlálódni a felesleges kapcsolatok. A megmaradó áramkörök specifikusabbak és hatékonyabbak lesznek. Az agy az egyik legjobb példa a „ha nem használod, tönkremegy” alapelvre. Azok a kapcsolatok, amelyeket újra és újra használatba vesznek az első években, állandósulnak, míg azok, amelyeket nem, kigyomlálódnak. Ha egy gyerek nem kezd el például kicsi korában sportolni, azok az idegpályák elsatnyulnak. Vagy ha egy gyerek nem tanul meg hangszeren játszani, azok az agyi kapcsolatok megszűnnek. Ezért nehezebb később megtanulni bizonyos új tevékenységeket.

A köznapi életben így néz ki ez az agyfejlődési szakasz: a kiskamaszok és a tizenegy–tizennégy év közötti kora kamaszok egyre önállóbban kezdenek gondolkozni, küzdenek az önazonosság kialakításával, szégyenlőssé válnak a testükkel kapcsolatban, rájönnek, hogy a szüleik nem tökéletesek, és rámutatnak a hibáikra (ez talán arra szolgál, hogy ne bízzuk el magunkat túlságosan). A fiatal kamaszokra egyre nagyobb hatással vannak a társaik, és egyre fontosabbakká válnak számukra a szoros barátságok. Továbbá ekkor kezdik el próbára tenni a szabályokat és a határokat.

Gyereknevelési tipp: Tartsd szem előtt, hogy ilyenkor tanulják meg a gyerekek egyensúlyba hozni az autonómiát és önállóságot a biztonsággal! Továbbra is állíts fel határokat, és koncentrálj az agyi egészséget elősegítő szokások bemutatására (lásd itt)!

Kamaszkor: A kamaszok nagyjából tizennégy éves koruk körül még önállóbbakká válnak, panaszkodni kezdenek a szüleikre („Egyedül is meg tudom csinálni!”, „Anya, most tényleg?”), és érzelmileg elzárkóznak az anyukájuk és apukájuk elől. Nagyon aggasztani kezdi őket a fizikális megjelenésük, és a barátaik lesznek a legfontosabb emberek az életükben, még annak ellenére is, hogy folyamatosan váltogatják a kapcsolataikat. A kamaszkor középső szakasza alatt a gyerekek komolyabb érdeklődést kezdenek tanúsítani konkrét szakmák iránt.

Amikor elérik a tizenhét–tizenkilenc éves kort, magabiztosabbá válnak az identitásukat illetően, és stabilabb kapcsolatokat kezdenek fenntartani. Ilyenkor már számolnak a tetteik következményeivel, és képessé válnak a vágyaik és a szükségleteik kielégítésének a késleltetésére. Egyre komolyabban törődnek másokkal és a saját jövőjükkel.

Gyereknevelési tipp: A szülők és a kamaszok csatáinak az egyik legfőbb oka, hogy minél nagyobbak, annál többet vár tőlük az ember, de a tizenévesek még nem rendelkeznek a felnőttek agyi kapacitásaival. Sőt, sok kamasz a korának megfelelően viselkedik, amikor nehezére esik helyesen cselekedni. Minél jobban megértjük az agyat és a legfontosabb funkcióit, annál több empátiát és támogatást tudunk nyújtani a gyerekünknek, amikor próbára teszi a határokat. Ebben a korban az a fő feladat, hogy megértessük a gyerekünkkel, mi a különbség az elfogadás és az egyetértés között. Bár a kamaszok elég érettnek tartják magukat ahhoz, hogy saját döntéseket hozzanak, még mindig közbe kell lépned a prefrontális lebenyük szerepében szükség esetén. Az agy szempontjából egészséges magatartást kell bátorítanod. Online kurzusunk, a Brain Thrive by 25 (www.amenuniversity.com) hasznos iránymutatást biztosít kamaszoknak és fiatal felnőtteknek az ennek megfelelő szokások elsajátításához.

Kora felnőttkor: A kamaszkor végétől a húszas évek közepéig az agy elülső egyharmada, amit prefrontális kéregnek neveznek, vagyis a végrehajtó agyterület továbbfejlődik. A mielin lerakódása a prefrontális kéregben egészen huszonöt-huszonhat éves korig tart; ettől az agynak ez a területe magasabb és hatékonyabb szinten fog működni. A gépjármű-biztosítási iparág már régóta tud mindent az érésről és az agyfejlődésről. A gépjármű-biztosítások ára huszonöt éves kortól általában alacsonyabb lesz, mert az ennél idősebb sofőrök meggondoltabbak, és jóval kevesebb balesetet okoznak, mivel jobban üzemel a döntéshozatali központjuk.

Gyereknevelési tipp: Biztasd a fiatal felnőtteket is arra, hogy gondoskodjanak az agyuk egészségéről!

7 AGGYAL KAPCSOLATOS ALAPELV A SZÜLŐK ÉS GYERMEKEK SZÁMÁRA

1.Az agyad mindenben részt vesz, amit csinálsz. Annak, ahogyan gondolkozol, amit érzel, ahogy viselkedsz, és ahogyan a gyerekeiddel, a pároddal és a barátaiddal való kapcsolataid alakulnak, annak sok köze van az agyad pillanatnyi működéséhez. Az agyad az a szerv, ami az intelligenciád, a jellemed, a személyiséged és a döntéseid mögött meghúzódik.

2.Ha az agyunk rendben működik, mi is rendben működünk. Ha az agyunknak valami baja van, akkor az életünkben is nagyobb eséllyel lesznek gondok. Amikor az agyad egészséges, jellemzően te is boldogabb, mentálisan erősebb (a jobb döntéshozatalnak köszönhetően) egészségesebb, (szintén a jobb döntéshozatalnak köszönhetően) sikeresebb és jobb szülő leszel. Amikor az agyad valamiért nem egészséges (agyrázkódások, rossz étkezési szokások vagy öröklődő mentális problémák miatt), te is szomorúbb, betegebb, sikertelenebb, mentális problémákra hajlamosabb és kevésbé hatékony szülő leszel. Ugyanez igaz a gyerekeidre is.

3.Az agyad a legnagyszerűbb szerv a világegyetemben. 100 milliárd neuron (idegsejt) van benne, és több kapcsolat, mint ahány csillag a galaxisunkban.

4.Bele kell szeretned az agyadba, és ki kell fejlesztened magadban az agyirigységet. Mivel az agyad irányítja az életedet (és a gyermeked életét is), gondját kell viselned. Sokan sajnos azért nem foglalkoznak az agyuk karbantartásával, mert nem látják. Az arcodon megjelenő ráncokat látod, ahogy a derekadon lévő hurkákat is, és amennyiben ezek zavarnak, tehetsz ellenük. De a legtöbb ember soha nem látja az agyát, ezért nem tudják meg, ha baj van vele, vagy ha rossz irányba tart az állapota.

5.Igyekezz elkerülni mindent, ami károsíthatja az agyadat! Az Amen Klinikán folytatott agyfeltérképező munka és a több mint harmincévi klinikai gyakorlatunk során tizenegy komolyabb kockázati tényezőt azonosítottunk, amelyek kárt tehetnek az agyban, és ellophatják az elmédet. Amennyiben téged is érintenek az említett kockázati tényezők, nehezebbnek találhatod a gyermeknevelést, mint kellene. Ha pedig a gyereked érintett, ezek megfoszthatják a mentális erejétől, az ellenálló képességétől és a koncentrációs képességétől, amelyekre szüksége volna ahhoz, hogy sikeressé váljon az életben. Itt a legfőbb kockázati tényezők következnek, amelyekről több könyvemben is írtam, de most kifejezetten a szülő–gyerek kapcsolatra adaptáltam a listát.

•Vérkeringés. Ez biztosítja az oxigént és azokat a fontos tápanyagokat, amelyekre az agyadnak szüksége van az optimális működéshez, illetve szállítja el a salakanyagokat. Az agyi képalkotó munkásságunk azt bizonyítja, hogy az alacsony véráramlás – legyen az oka magas vérnyomás, a testmozgás hiánya vagy egyéb gondok – sok olyan problémával állhat összefüggésben, amelyek hatással lehetnek a szülőkre vagy a változatos korú gyerekekre, beleértve a figyelemmel kapcsolatos problémákat, a hangulatzavarokat, a függőségeket és így tovább.

•Racionális gondolkodás. Az összes gondolatunk olyan neurokémiai vegyületek kibocsátását indítja be, amelyek hatással vannak az agyműködésre. A gondolatok pozitívak és hasznosak is lehetnek, de negatívak és károsak is. Amennyiben az agyad hemzseg az automatikus negatív gondolatoktól (vagyis az ANG-októl), azok megszállhatják az elmédet, és megfoszthatják a gyerekedet a boldogságtól.

•Gyulladás. A krónikus gyulladások ártanak a szerveidnek, az agyadat is beleértve. A magas gyulladásszint összefüggésben van a hangulatzavarokkal, a motivációhiánnyal és az áteresztőbél-szindrómával, ami emésztési problémákat, allergiát és más nehézségeket okoz. A kutatási eredmények szerint a korai rendszerszintű gyulladás hosszú távú károkat okoz a gyermekek agyfejlődésében.

•Genetika. Az agy egészségét érintő, illetve mentális problémák egyértelműen örökletesnek tűnnek; ugyanakkor a gének nem feltétlenül szabják meg a sorsunkat. A napi szokásaink hatással lehetnek a génjeinkre, és ki-be kapcsolhatják őket.

•Feji trauma. Az agyrázkódás és a fejsérülés – még az enyhék is, bármilyen életkorban – hozzájárulhatnak a tanulási problémákhoz, koncentrációs problémákhoz, hangulatzavarokhoz, szorongáshoz, megnövelhetik az alkohol- vagy kábítószer-függőség esélyét, és így tovább.

•Toxinok. A környezeti toxinok, például azok, amelyek a testápoló termékekben, a nem organikus zöldségekben és gyümölcsökben, a penészben, a festékben, az alkoholban, a füstben, a rovarirtó szerekben és más köznapi dolgokban találhatók, ártanak az agynak. És a kutatási eredmények alapján a gyerekek fejlődésben lévő agya különösen ki van szolgáltatva a toxikus károsodásnak. Ez agyködöt, tanulási problémákat, autizmust, ADHD-t és más problémákat okozhat.

•Mentális egészség. A mentális egészségi problémák megnehezítik a hatékony gyermeknevelést, és azt is, hogy a gyerekek jól teljesítsenek az iskolában és az életben. Az ADHD például gátolhatja a fókuszálást, vagy azt, hogy végigcsináljunk dolgokat. A szorongás túlvédelmezővé teszi az embert, és rossz hatással lehet a gyerek iskolai életére, otthoni életére és barátságaira. A depresszió megfoszthatja őt a motivációtól és az örömtől. Átlagosan tizenegy év szokott eltelni a mentális betegségek első tüneteitől addig, amíg az embert diagnosztizálják, és kezelni kezdik. És a 2020-ban publikált kutatási eredmények alapján a huszonöt év alatti gyerekeknél telik el a leghosszabb idő a tünetek kialakulásától a kezelés elkezdéséig. Ez túl hosszú.

•Immunrendszeri problémák és fertőzések. Ha az immunrendszered egyensúlya felborul, akkor jobban ki leszel szolgáltatva a fertőzéseknek, amelyek megnövelik az agyköd, a mentális egészségi problémák és az emlékezetzavarok esélyét. Bizonyos gyerekeknél bizonyos fertőzések – beleértve a Streptococcust, a Lyme-fertőzést, a Covidot és a mononukleózist – neuropszichiátriai problémákat válthatnak ki.

•Neurohormonális problémák. Amikor a hormonok elszabadulnak, az negatív hatást gyakorolhat az agyműködésre. A pajzsmirigyproblémák például lecsapolhatják az ember energiáját, zavaros gondolkodáshoz vezethetnek, és gondokat okozhatnak a koncentráció és figyelem terén. És ezeket a tüneteket tévesen mentális problémaként is diagnosztizálhatják.

•Elhízás és cukorbetegség. Ez a két probléma csökkentheti az agy méretét és funkcionalitását. A cukorbetegség hatással van a hangulatra, a memóriára, a tanulásra, a fókuszálási képességre és még számos dologra.

•Alvás. Az agynak szüksége van az alvásra ahhoz, hogy egészséges maradjon. A felnőttek esetében a napi hét óránál kevesebb alvás összefüggést mutat a szorongás, depresszió, demencia, ADHD stb. nagyobb esélyével. A kamaszokra különösen rossz hatással van az alváshiány. Egy 27 939 középiskolás diák részvételével készült felmérés arra az eredményre jutott, hogy ha hét közben csak napi egy órával kevesebbet alszanak az alanyok, az 38 százalékos emelkedéshez vezet a reménytelenség terén, továbbá a káros szerhasználat mértékét is szignifikánsan megnöveli, csakúgy, mint a komolyabb, öngyilkossággal kapcsolatos gondolatokét és az öngyilkossági kísérletekét.

6.Sok minden segíthet az agynak. Vezess be és gyakorolj rendszeresen az agyi egészséget elősegítő szokásokat! Van egy lelkesítő hírem: sok dolog jót tesz az agynak, és javíthatja a teljesítményét. Ha beilleszted ezeket az életedbe, a gyereknevelés kevésbé fárasztóvá és egyben örömtelibbé válik. Ha a gyermeked életébe illeszted be ezeket, az megteremti a lehetőséget arra, hogy beteljesítsék a benne rejlő potenciált. Itt van néhány stratégia, amelyek segítenek minimalizálni a téged (és a gyerekedet) fenyegető kockázati tényezőket.

•Vérkeringés. Kezdj el testedzést végezni (napi harminc percen át), meditálj és/vagy imádkozz rendszeresen, és egyél olyan ételeket, mint a gránátalma, a citrusfélék és a dió (ezek megnövelik a véráramlást)!

•Racionális gondolkodás. Nem kell elhinned az összes buta gondolatodat. A gondolatok jönnek és mennek, és az is befolyásolhatja őket, amit látsz, hallasz vagy teszel; az, hogy van egy gondolatod, nem jelenti, hogy el is kell hinned. Ha ezt már kis korukban megtanítod a gyermekeidnek, az nagy hatással lehet az életükre, mert elősegíti, hogy több önbizalommal rendelkezzenek, kevésbé legyenek érzékenyek a konstruktív kritikára, és problémamegoldó hozzáállással reagáljanak az akadályokra. Tanuld meg kiiktatni a fejedben kavargó ANG-okat azáltal, hogy megkérdőjelezed a gondolataidat! Tanítsd meg ezt az egyszerű módszert bármilyen korban a gyerekeidnek: ha egy olyan gondolatod támad, amitől rossznak, dühösnek, szomorúnak érzed magad, vagy elveszíted a fejed, kérdezd meg magadtól, hogy igaz-e! A 7. fejezetben találhatsz további információt az automatikus negatív gondolatok kioltásáról.

•Gyulladás. Válts gyulladásgátló étrendre, amelyben ómega-3 zsírsavakat tartalmazó ételek is szerepelnek (például lazac)! Egyél olyan táplálékkiegészítőket, mint a csukamájolaj és a probiotikumok, és a gyerekeidnek is adj ilyeneket! És használj fogselymet mindennap (továbbá a gyerekeidet is tanítsd meg erre)!

•Genetika. Amennyiben a családodban öröklődnek a mentális problémák, viselkedészavarok vagy memóriazavarok, kezdd el minél hamarabb komolyan venni az agyi egészséget, vizsgáltasd ki magad, és tartsd nyitva a szemed a baljós jelekre a gyerekeidnél is! Ismerd meg a családodban előforduló kockázati tényezőket, és minden egyes napon dolgozz a megelőzésen. Dr. Amen családjában például gyakori az elhízás és a szívbetegség, de neki hatvankilenc évesen egyikkel sincs problémája. Ő élete minden egyes napján dolgozik az elhízás és a szívbetegség megelőzésén.

•Feji trauma. Védd a saját fejed, és a gyerekedét is! Viselj sisakot, amikor biciklizel, síelsz, gördeszkázol stb.! Ne hagyd, hogy a gyerekeid olyan kontaktsportokat űzzenek, mint például az amerikai futball, és ne fejelgess labdákat! Mindig csatold be a biztonsági övet az autóban, és fogd meg a korlátot, ha lépcsőn gyalogolsz! Kerüld a létrázást, és soha ne SMS-ezz gyaloglás vagy vezetés közben!

•Toxinok. Kerüld a toxikus anyagokat! Tölts le egy appot, ami segít csökkenteni a vegyi anyagoknak való kitettséget (például a Think Dirtyt), és keress nem toxikus alternatívákat! Ne használj toxinokat tartalmazó testápoló szereket, például oxibenzont tartalmazó naptejet vagy parabénekkel és ftalátokkal (illatanyagok) kiegészített kozmetikumokat! Ha lehet, egyél organikus élelmiszereket, és került az alkoholt, a marihuánát és a cigarettát! Ellenőrizd, nincs-e penész a lakásodban! Emellett figyelj oda a tested három méregtelenítő szervére:

–Vese: Igyál több vizet!

–Bélrendszer: Hagyj fel a dohányzással, kerüld a kábítószereket, korlátozd az alkoholfogyasztásod, és egyél káposztaféléket (káposztát, brokkolit, karfiolt és kelbimbót)!

–Bőr: Eddz olyan intenzitással, hogy beleizzadj!

•Mentális egészség. Vezess be az agy szempontjából egészséges szokásokat, és szabadulj meg az automatikus negatív gondolatoktól (lásd a racionális gondolkodásról szóló pontot feljebb)! Mindennap végezz testedzést, tanulj meg stresszkezelő technikákat, és növeld meg az ómega-3 zsírsavak bevitelét!

•Immunrendszeri problémák és fertőzések. Ellenőrizd a D-vitamin-szintedet, és ha alacsony, tölts több időt a napon, vagy szedj táplálékkiegészítőket! Egyél immunerősítő vöröshagymát, gombát és fokhagymát! Vizsgáltasd ki magad a gyakoribb fertőzésekre, és minden fertőzést kezdj el időben kezelni önmagadnál és a gyerekednél is!

•Neurohormonális problémák. Teszteld és optimalizáld a hormonszintedet szülőként, és kerüld a (bizonyos rovarirtókban, élelmiszerekben és testápoló szerekben található) hormonzavaró szereket mind a saját, mind a gyerekeid környezetében!

•Elhízás és diabétesz. Kerüld vagy korlátozd a cukorfogyasztást, egyél az agy szempontjából egészséges ételeket, és ne fogyassz több kalóriát a szükségesnél!

•Alvás. Az alvás élvezzen prioritást a családodban! Legyen a cél tizenegy–tizennégy óra a kisgyermekeknél, tíz–tizenhárom óra az óvodásoknál, kilenc–tizenegy óra az általános iskolásoknál, és hét–nyolc óra a felnőtteknél. Alvás előtt egy-két órával kapcsold ki az elektromos eszközöket!

7.Megváltoztathatod az agyadat, és megváltoztathatod az életedet. A legfontosabb és legreménykeltőbb lecke, amit megtanultunk a több mint 250 ezer agyfelvételünkből, az, hogy nem kell megelégednünk azzal az aggyal, amink éppen van – akármely életkorban javíthatunk rajta. Mielőtt bármilyen döntést meghoznál, tedd fel magadnak azt az egyszerű kérdést, hogy: „Ez jó az agyamnak, vagy nem?” A lenti szövegdobozból kiderül, miként taníthatod meg ezt a technikát kisgyermekeknek. Keményen kell dolgoznunk azon, hogy egészségesebbé tegyük az agyunkat, mert a jobb agy jobb elmét jelent, jobb gyereknevelést és jobb életet.

Így vedd rá a gyerekedet, hogy gondoljon az agyára: Chloe játéka

Ha már fiatalon felkelted a gyerekeid érdeklődését az agyuk iránt, és megtanítod nekik, mi tesz jót vagy rosszat az agyuknak, az nagy és pozitív hatással lesz az életükre. És ez nem is nehéz. Dr. Amen szerint úgy a legegyszerűbb elkezdeni, ha játékot csinálsz belőle. Ő a lánya kétéves korában találta ki ezt a játékot, amit róla Chloe játékának nevezett el. Te használd nyugodtan a saját gyereked nevét!

Így érheted el, hogy a gyerekek kérdezgetni kezdjék maguktól: „Ez jó az agyamnak, vagy rossz?” Dr. Amen mondott valamit, például azt, hogy „dió”, mire Chloe rávágta: „Jó az agyamnak!” Ha dr. Amen azt mondta, hogy „lazac”, a kislánya azt felelte: „Nyami, nagyon jó!” De ha dr. Amen azt mondta, hogy „gördeszkázás sisak nélkül”, Chloe tudta, hogy a válasz: „Ijesztő és rossz!” Meglepődnél azon, milyen könnyedén el tudják dönteni a gyerekek, mi tesz jót nekik, és mi tesz rosszat.

Ahogy Chloe egyre nagyobb lett, a kérdések is bonyolultabbakká váltak. Miután a lánya megkapta a jogosítványát, dr. Amen azt kérdezte, hogy „Vezetés biztonsági öv nélkül?”, mire Chloe lesújtó pillantást vetett rá, és azt felelte: „Jaj, nagyon rossz!” Amikor a lány egyetemre készült, az apja azt kérdezte, hogy „Csatlakozás egy kollégiumi szövetséghez?” Erre Chloe hosszasan elgondolkozott. Utána azt válaszolta: „Hát, a közösségi élet nagyon jót tenne, de a sok ivás és a drogok rettenetesen rosszat.” Ez a játék azért is remek, mert bárhol lehet játszani – az autóban, az élelmiszerboltban, vacsora közben –, és remek beszélgetésindító.

A Jaffa Kiadó könyveinek teljes választéka
megvásárolható könyvesboltunkban:

1114 Budapest, Vásárhelyi Pál u. 10.

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Barlow – SIL Open Font License

Noto Sans Symbols 2 – SIL Open Font License

Noto Serif – Apache License 2.0

Moon Dance – SIL Open Font License

Source Serif 4 – SIL Open Font License

Vollkorn SC – SIL Open Font License